
КМЕТЪТ НА СОФИЯ ПОЧЕТЕН ГОСТ НА КОНЦЕРТА „РАЗЛИЧНИ, НО ЗАЕДНО”
Арт център „КЪРНОЛСКИ” връчва за пети път наградата „СЪРЦЕТО НА СОФИЯ"


За пета поредна година Арт център „Кърнолски” ще реализира тържествения Коледен концерт „Различни, но заедно”. По време на концерта ще протече и церемонията по връчването на почетния знак „Сърцето на София”, присъждан на заслужили дейци в областта на културата, изкуството, здравеопазването и спорта, както и за постижения на ученици и учители в национални и международни сцени, форуми, състезания и олимпиади.


Концертът „Различни, но заедно”, който събира на една сцена талантливи деца и младежи от различни социални етноси, с различно вероизповедание и културни традиции, ще се проведе на 13.12.2012 г. от 18.00 часа в зала „Люмиер” на НДК под патронажа на първия носител на почетния знак „Сърцето на София” ‐ кмета на град София г‐жа Йорданка Фандъкова.


Основната идея на проекта е да даде възможност на децата и младежите в неравностойно положение да пеят и танцуват заедно в навечерието на Коледа – празник, който обединява всички, независимо от тяхната религиозна и етническа принадлежност.

Като съпътстваща проява за втори пореден път ще бъде връчен и почетният знак „Сърцето на България”, присъден миналата година на Министър председателя г-н Бойко Борисов. За Носител на почетния знак „Сърцето на България” за 2012 година са номинирани д-р Михайл Петров и екип за създаването на антираковия препарат „Катрапс”.


В основната категория – „Сърцето на София” са номинирани: Станка Златева, Силвия Кацарова, Радио FM+ - първото частно радио в България, Сдружение  „Рето - Надежда” – безплатен християнски център за помощ на зависими и др.

                         В празничния концерт „Различни, но заедно” ще участват групите: Вокална студия „ДЪГА” - музикален домакин на събитието, детска група към СОУ за деца с нарушено зрение „ЛУЙ БРАЙЛ”, фолклорен ансамбъл към 144 СОУ „НАРОДНИ БУДИТЕЛИ”, танцов състав към Народно читалище „ЕЛИТ –ЦЕНТЪР ЗА РОМСКА КУЛТУРА”,    Детски оркестър „СЛАДКИ ДРЕНКИ” към SOS Детско селище – с.Дрен, танцова школа „DANCE ACADEMY” и други.


Инициативата се реализира с подкрепата на партньорите: Столична община, Министерство на образованието, младежта и науката, Синдикат  на българските учители, Регионален инспекторат по образование – гр. София, Български червен кръст, Дирекция „Образование” към СО. 

